বিজেপির স্টলে তন্ময়, মমতা-জ্যোতির বইয়ে ঢুঁ শঙ্কুর, শুধুই সৌজন্য?

ওয়েব ডেস্ক: বামের ভোট গিয়েছে রামে। তাতেই না কি বঙ্গ সিপিএমের হালে পানি নেই। এমনিতে সিপিএম নেতারা শৃঙ্খলার গণ্ডীতে নিজেদের আবদ্ধ করে রাখেন। অন্তত জনমানসে তেমনটাই পরিচিতি। আচমকা কলকাতা বইমেলায় বিজেপির (BJP) স্টলে সিপিএম (CPM) নেতাকে দেখা গেল। কোনও রাখঢাক নেই। হাসিমুখে ছবি তুলছেন। চোখ কপালে তুলে ততক্ষণে ভিড় জমে গিয়েছে। মেলা বই। পাঠক হয়ে বইমেলায় বিভিন্ন স্টলে রাজনীতির নেতারা ঘুরতেই। তাতে বিতর্কের কী? তবে সেই নেতার নাম তন্ময় ভট্টাচার্য (Tanmoy Bhattacharya)। মহিলা সাংবাদিকের সঙ্গে অভব্য আচরণের অভিযোগ উঠেছিল তাঁর বিরুদ্ধে। ঘটনায় তিনি সিপিএম থেকে সাসপেন্ড হন। এখন উত্তর ২৪ পরগনা জেলার সম্পাদক মণ্ডলীর বৈঠকও চলছে। অথচ বইমেলায় তাঁকে বিজেপির মুখপত্র জনবার্তার স্টলে খুল্লমখুল্লা দাঁড়িয়ে ছবি তুলতে দেখা যাচ্ছে। পিছনে ব্যাকগ্রাউন্ডে গোরুয়া রংয়ে শোভা পাচ্ছে নরেন্দ্র মোদি, সুকান্ত মজুমদার ও শুভেন্দু অধিকারীর ছবি। অবশ্য ওই সিপিএম নেতার মাথায় কাস্তে হাতুড়ি চিহ্নের টুপি রয়েছে। তবু এটাকে সাধরণভাবে দেখতে নারাজ রাজনীতির কারবারিরা। প্রশ্ন উঠছে, এটা কি সরস্বতীর ছত্রচ্ছায়ায় শুধুই সৌজন্য, না কি অন্য রহস্যের ইঙ্গিত?

এতো গেল একটি দিক। বইমেলায় আবার বিজেপি নেতা শঙ্কুদেব পন্ডাকে (Shankudeb Panda) দেখা গিয়েছে তৃণমূলের মুখপত্র জাগোবাংলার স্টলে। সেখানে গিয়ে মমতা বন্দ্যোপাধ্যায়ের বই কিনেছেন। একসময় তৃণমূলের ডাকাবুকো ছাত্রনেতা ছিলেন। কট্টর তৃণমূলী পরে শিবির বদলে ঘাসফুলের কঠোর সমালোচক। ফলে কী ব্যাপার ঘরওয়াপসির ইঙ্গিত কি না কৌতূহল ছড়ায়। পরক্ষণেই আবার তাঁকে দেখা যায় সিপিএমের মুখপাত্র গণশক্তির স্টলে গিয়ে জ্যোতি বসুর বই কিনেছেন। তাঁর পরিচিতির জন্য শান্তশিষ্ট হয়ে বইয়ের পাতায় চোখ বুলিয়ে পড়াশোনায় মতিগতির দৃশ্য অনেকে থ মেরে দেখেছেন। এবারের বইমেলা থেকে জ্যোতি বসুর রচনাসমগ্র, মমতার লিপিবদ্ধ বই কিনেছেন তিনি। দেখে মনে হতে পারে যেন প্রফেসর শঙ্কু। টিভি শোয়ে প্রবীণ ও তরুণ দুই শিবিরের দুই নেতাই বলিয়ে কইয়ে হিসেবে দর্শকদের কাছে বেশ পরিচিত। ব্যাপারগুলি কেমন যেন সব গুলিয়ে যায় বইমেলায় উপস্থিত অনেকের কাছে। হতে পারে এগুলি খোলা মাঠে বইমেলার টুকরো কোলাজ। আসলে এখন বঙ্গ রাজনীতিতে দলবদল, রং বদলের ঘটনা আকছার। স্বাভাবিকভাবেই ঘটনায় কৌতূহলীদের বইমেলার চোখ খানিকটা বাঁকা হয়েছে।

আরও পড়ুন: মোহন ভগবতের সঙ্গে দেখা করলেন আরজি করের নির্যাতিতার বাবা-মা

দেখুন অন্য খবর: